ጆሮአችንን ብቻ ሳይሆን ልባችንን ከፍተን እንስማ !
“በአንድ ወቅት በአንድ ስፍራ የሚኖር ቤተሰብ ነበር። በቤተሰቡ ውስጥ አንድ አባወራና ባለቤቱ ከሴት ልጃቸው ጋር ይኖራሉ። ነገር ግን ሦስቱም መስማት የተሳናቸው ነበሩ። ከዕለታት አንድ ቀን አመሻሽ ላይ አባወራው አህያውን ውሃ ሊያጠጣው ፈልጎ እየነዳ ወደ ወንዝ ወረደ። ወንዙ አጠገብ እንደደረሰም ሌሎች ብዙ እረኞች ከብቶቻቸውን ውሃ እያጠጡ ነበር። እነእርሱም “ሰማህ አንተ ሰው? ከብቶቻችን እየጠጡ ነው። ያንተ ግን አህያ ስለሆነ ከብቶቻችን ቀድመው ይጠጡ፤” አሉት። ሰውዬውም “ይቅርታ አህያዬ የሚሸጥ አይደለም” አላቸው። 
እረኞቹም “ሰውየው እብድ ነው እንዴ?” ብለው ጥለውት ሄዱ። ሰውዬውም አህያውን አጠጥቶ ወደ ቤቱ ተመለሰ። ቤት እንደደረሰም ወደ ኩሽና ሄዶ ባለቤቱን እንዲህ አላት፤ “ይገርምሻል! ዛሬ ነጋዴዎችን መንገድ ላይ አግኝቼ ‘አህያህን ካልሸጥክልን’ ብለው ሲያስቸግሩኝ የሚሸጥ እንዳልሆነ ነገርኳቸው። ” ሚስቱም ቀና ብላ አይታው “እንግዲያውማ ልትፈታኝ ከወሰንክ አንድም ቀን ካንተ ጋር ማደር ስለማልፈልግ ወደ ቤተሰቦቼ እሄዳለሁ” ብላ፤ ዕቃዎቿን እየሰበሰበች እያለች ልጃቸው ወደ ቤት ስትገባ እናት ቀና ብላ አይታት “ይገርምሻል! ከእነዚያ ብዙ የትዳር ዓመታት በኋላ አባትሽ ሂጂልኝ አለኝ” አለቻት። ልጅቷም የሃፍረት ፈገግታ አሳይታ ቀና ብላ እንግዲህ “እናንተ ወላጆቼ ናችሁ። ልትድሩኝ ከፈለጋችሁ በሃሳባችሁ እስማማለሁ፤” አለቻቸው ይባላል። 
ዛሬ በአገራችንም ከኮሮና ቫይረስ ጋር ተያይዞ እንዲህ አራምባና ቆቦ የሆኑ ያለመደማመጥ ችግሮችን በየቦታው እናስተውላለን። በተለይ ወረርሽኙን ለመከላከል መንግሥት ዘርፈብዙ ጥረቶችን እያደረገ ባለበት በአሁኑ ወቅት ለቫይረሱ መስፋፋት ምክንያት የሆኑ ተግባራት እዚህና እዚያ መስተዋላቸው እውነትም መስማት የተሳናቸው ሰዎች መኖራቸውን ያሳያል። 
ለምሳሌ በአገራችን በአስቸኳይ ጊዜ አዋጁ ከተቀመጡ ክልከላዎች ውስጥ አንዱ ከሦስት በላይ ሆኖ አንድ ላይ መሰብሰብ ወይም መገናኘትን ነው። ከዚህ አንፃር ሕጉን የሚያከብሩ በርካታ ዜጎች ቢኖሩም ጥቂቶቹ ግን ይህን ችላ ብለው በየገበያ ቦታው፣ በተለያዩ የመጠጥና የመመገቢያ ስፍራዎች፣ በመጫወቻ ስፍራዎች እንዲሁም በመንገድ ላይ ይታያሉ። 
ከዚህ አንፃር በተለይ በመርካቶ ገበያ አካባቢ ያለውን የህዝብ ስብስብ ለተመለከተ አዋጁ ስለመኖሩ ሊጠራጠር ይችላል። ከዚህም ባሻገር በተለይ አሁንም አንገት ለአንገት ተቃቅፈው የሚጓዙ ወይም ተሰብስበው የሚያወጉ ወጣቶችን ማየት እንግዳ አይደለም። ታዲያ መንግሥት ከዚህ በላይ ምን ማድረግ አለበት? የግድ የእያንዳንዱን ሰብኣዊ መብት በሚጥስ አግባብ በፀጥታ አካላት አማካኝነት ሰዎችን መበተን አለበት። አዕምሮ የተሰጠው የሰው ልጅስ እንዴት እንዲህ አይነት ራስን የሚጎዱ ተግባራትን በራስ ላይ ይፈፅማል? 
በተደጋሚ እንደተነገረው የኮሮና ቫይረስን ለመቆጣጠር ዋነኛው መንገድ አካላዊ ርቀትን መጠበቅ ነው። ይህንን በአግባቡ ተግባራዊ ያላደረጉ የበለፀጉ አገራት ጭምር ምን እየደረሰባቸው እንደሆነ በየዕቱ ከዓለም አቀፍ ሚዲያዎች እየሰማን ነው። ቫይረሱ በአገራችን ከተስፋፋ ደግሞ መቆጣጠር ከማንችለው ከፍተኛ አደጋ ውስጥ እንደሚከተን ይታወቃል። ታዲያ ከዚህ አንፃር ለራሳችን ጤንነት ሲባል እንድናከብራቸው የተነገሩንን ሕጎች ማክበር ለምን ተሳነን? ወይስ የምንሰማው መስማት የምፈልገውን ብቻ ነው። 
አንዳንዶቻችን ደግሞ ፈጣሪ ኢትዮጵያን ብቻ ለይቶ እንደፈጠረ ሁሉ “እኛ ፈጣሪ ይጠብቀናል፤ ስለዚህ ኮሮና ምንም አያደርገንም” በሚል አስተሳሰብ ራሳችንን ስናታልል እንታያለን። እንዲህ የሚሉ ሰዎች ደግሞ ስለእምነት እውቀት የላቸውም ለማለት ያስደፍራል። ምክንያቱም የሃይማኖት አባቶች እንደሚያስተምሩት ፈጣሪ የሚረዳን እኛም የበኩላችን ሃላፊነት ስንወጣ ብቻ ነው። ለዚህ ነው የሃይማኖት አባቶችም የህክምና ባለሙያዎችን ምክር ተግባራዊ እንድናደርግ በተደጋጋሚ የሚነግሩን። 
እናም መስማት እንደተሳነው ቤተሰብ ውስጣችን ወይም እኛ ለራሳችን የነገርነውን ብቻ ከምንሰማ የባለሙያንና የመንግሥትን እንዲሁም የሃይማኖት አባቶችን ምክር በመስማት ራሳችንን ከኮሮና ቫይረስ እንከላከል። ይህ ሳይሆን ቀርቶ በራሳችን መንገድ የምንነጉድ ከሆነ ግን ኋላ ማጣፊያው ያጥረናልና ከወዲሁ እንጠንቀቅ። አዲስ ዘመን ሚያዝያ 16/2012